Ha ke kena, ke ile ka rola dieta tsa ka jwalo ka ba bang mme ka fetela motsheo kwana moo ke tla boha tsohle ntle le ho ba sitisa ho etsa ka moo ba ratang ka teng. Bohle ba ne ba tlamile matheka ka mabanta a mebala e fapaneng. Takadimane o ne a eme ka pele ho bona mme ba bang ba shebile yena. Ha a bua, bohle ba ne ba etsa seo a se bolelang ntle ho tshenyo ya nako. Ho ne ho totobetse hore mona ha ho pohopedi, seeta ho ne ho lla sa hae feela. Puo eo a neng a e bua, ke ne ke sa e hlalohanye ho hang. Ho mmakaditseng le ho feta ke ho bona ho tswakane banna, basadi, bashanyana le banana. Bohle ba ne ba etsa se batlwang ke Takadimane, ba tsamaya ka makgethe jwalo ka masole ha a hlola a etsa. Ke ne ke sa utlwisise hobaneng ba hlola ba etsa tjena empa ke moo ke ratang ho tseba sephiri sa mohlolo ona.